I en tid da nordmenn reiser til den andre siden av jordkloden for å utforske de høyeste, dypeste, kaldeste, varmeste eller mest øde områder, er det påtagelig hvor få som har oppdaget de danske bjerge rett utenfor vår egen dørterskel. Hvor mange nordmenn kjenner Danmark som et fjell-land? Hvor mange har snørt sine støvler og besteget de danske topper? Hvorfor skulle ikke en nasjon av turgåere og fjellvandrere søke til vårt naboland for å oppleve fjell og utsikt?

Guide til det danske høyfjellet tar for seg topper i Danmark over 100 meter. Ferden til topps kan enkelte ganger være noen meter fra bilen, eller den kan være en ordentlig strabasiøs tur. Boka handler like mye om veien du går, som om toppene. Roger Pihl skriver fornøyelig og i fullt alvor, med en kjærlighet til klatringen, til turen og ikke minst til Danmark og alt det danske.